ሃያ ሺሕ ሠራተኞችን ለመቅጠር ገንዘብ እያስከፈለ በመመዝገብ ላይ የነበረ ግለሰብ ከእነ ጓደኞቹ ታሰረ
ፍርድ ቤት ቀርቦ ለተጨማሪ ምርመራ ጊዜ ቀጠሮ ተጠይቆበታልአብዛን የተሰኘ የንግድ ሥራ ድርጅት ባለቤት መሆኑ የተገለጸ ግለሰብ 20 ሺሕ ሠራተኞችን ለመቅጠር በነፍስ ወከፍ 2,477 ብር በማስከፈል፣ በርካታ ወጣቶችን በመመዝገብ ላይ እያለ ከጓደኞቹ ጋር በቁጥጥር ሥር ውሎ ታሰረ፡፡ግለሰቡ አቶ አብርሃም ዘሪሁን የሚባል ሲሆን፣ የሥራ ማስታወቂያውን በቃና ቴሌቪዥንና በሌሎች ሚዲያዎች በማስተዋወቅ፣ ከሐምሌ 1 እስከ 18 ቀን 2011 ዓ.ም. ድረስ እያንዳንዱ ተመዘጋቢ የ2,477 ብር ሲፒኦ አሠርቶ እንዲመዘገብ ጥሪ ማድረጉ ታውቋል፡፡ ሥራው ምንም ዓይነት የሥራ ልምድና የትምህርት መስክ የማይጠይቅ መሆኑ በመገለጹ፣ በርካታ ወጣቶች በተለይም የ2011 ዓ.ም. የተለያዩ ዩኒቨርሲቲዎች ተመራቂ ወጣቶች፣ ልደታ ኮንዶሚኒየም ቤቶች መካከል በሚገኘው ፊሊንስቶን በገነባው ‹‹መርካቶ በልደታ›› ሕንፃ ላይ እየተጋፉ መመዝገብ መጀመራቸውም ታውቋል፡፡የማስታወቂያው ሕጋዊነትና የተጠቀሰውን የሰው ኃይል በአንድ ተቋም ሥር ቀጥሮ ማሠራት ላይ ጥርጣሬ የገባው ፖሊስ፣ ግለሰቡንና አራት ጓደኞቹን በቁጥጥር ሥር አውሎ ፍርድ ቤት አቅርቧቸዋል፡፡ፖሊስ በፌዴራል የመጀመርያ ደረጃ ፍርድ ቤት ልደታ ምድብ ጊዜ ቀጠሮ ችሎት ሐምሌ 15 ቀን 2011 ዓ.ም. ተጠርጣሪዎቹን ሲያቀርብ ለምን እንዳሠራቸው ለፍርድ ቤቱ አስረድቷል፡፡ ተጠርጣሪዎቹ ሐሰተኛ ሰነድ በመጠቀምና በተለይ የ2011 ዓ.ም. ተመራቂ ወጣቶችን በማማለል ከሦስት ሺሕ ብር በላይ ደመወዝ እንደሚከፍል፣ ሐሰተኛ ማስታወቂያ በማስነገር ከእያንዳንዱ ተመዝጋቢ 2,744 ብር መቀበላቸውን ፖሊስ ገልጿል፡፡ ስለማስታወቂያውና ስለሥራው የተጠራጠረው ፖሊስ ከአሥር ተመዝጋቢዎች ጋር ባደረገው ቃለ መጠይቅ ጥርጣሬውን ይበልጥ ስላጎላው፣ ግለሰቦቹን ሐምሌ 13 ቀን 2011 ዓ.ም. በቁጥጥር ሥር አውሎ እየመረመረ መሆኑንና ለተጨማሪ ምርመራ 14 ቀናት እንዲፈቀድለት ጠይቋል፡፡ ተጠርጣሪዎቹ በጠበቃቸው አማካይነት ክርክራቸውን ያቀረቡ ሲሆን፣ ምዝገባውን ያወጁት በግልጽና በሕጋዊ መንገድ መሆኑን፣ ከመቼ እስከ መቼ እንደሚመዘግቡና ሥልጠናም እንደሚሰጡ ገልጸው እያሉ ሕገወጥ ወይም ሐሰተኛ ሊባሉ እንደማይገባ በመናገር ተከራክረዋል፡፡ ተመዝጋቢዎቹን ምን ዓይነት ሥራ እንደሚያሠሯቸው ተጠይቀው፣ ‹‹የተለያዩ ዕቃዎችን ከተለያዩ ድርጅቶ በመቀበል፣ ቤት ለቤት እየተዘዋወሩ መሸጥ›› መሆኑንም አስረድተዋል፡፡ እያንዳንዱ ተመዘጋቢ 2,477 ብር በሲፒኦ እንዲያሲዝ ያደረጉትም፣ ዕቃ ስለሚሸጡና ገንዘብ ስለሚቀበሉ ለመያዣ መሆኑንም ገልጸዋል፡፡ ገንዘብ ከመፍጠር በፊት ገንዘብ መቀበሉ አጠራጣሪ መሆኑንና 20 ሺሕ ሠራተኞች ቀጥሮ ለማሠራት አቅም ከየት እንዳገኙ እንዲናገሩ ፍርድ ቤቱ ላቀረበው ጥያቄ ጠበቃቸው ተቃውመዋል፡፡ ፍርድ ቤቱ አራቱን ተጠርጣሪዎች እያንዳንዳቸው በ3,000 ብር ዋስ እንዲለቀቁ ትዕዛዝ ሰጥቶ የነበረ ቢሆንም፣ ፖሊስ ለከፍተኛው ፍርድ ቤት ይግባኝ በማለቱ ዋስትናው ታግዶ በእስር ላይ ይገኛሉ፡፡ የድርጅቱ ባለቤት አቶ አብርሃም ዘሪሁን ላይ ግን ሰባት ቀናት ተጨማሪ የምርመራ ጊዜ ፈቅዷል፡፡ በማስታወቂያው መሠረት ተጠርጣሪዎቹ 20 ሺሕ ሠራተኞች ተመዝግበው ቢሆን ኖሮ በአጠቃላይ 49,540,000 ብር ገቢ ያገኙ ነበር፡፡ 